21
David In Gibeonites Mite Alethuh
1 Hiti chun leng David khanglai hin kum thum sungin kel analhan, hijeh chun David jong chun iti ding ham, tin Pakai chu adong tan ahi, chuin Pakaiyin hitin ahinseiye, “Saul chun Gibeon mite anatha jeh a Saul le a insung mite chunga thisan so jal a themmona aum jeh ahi,” ati. 2 Hijeh chun lengpan jong Gibeon mite chu akoukhom soh tai. chule Gibeon mite hi Israel chate sung peng mi ahipouvin Amor mite chia peng athimoh ho ahibouvui; chule amaho hi Israel chaten thalou dinga anasei vanguvin, Saul chun ami Israel chate leh Judah tedinga atom ngai na jeh a amaho hi suhgam ding anati ahi. ✡ 3 David’in hiche Gibeon mite kom'a chun hitin aseiye, “Ipi kabol peh diu ham? Itobang mongin longman nasem peh theiyu leng nang hon hiche Pakai goulo mite hi phatthei naboh thei dingu ham?” tin adong tai. 4 Hichun Gibeon miten leng David kom'a chun aseiyun, “Keiho le Saul chule a insung mite kah a thu hi dangka le sana peh a kihoucham na thei ding jong ahipoi, keihon Israel mite lah a mihem khat tou ka thalo diu thu jong ahi deh poi,” atiuve. Chuin David chun asei kit’in, Ahile ken nangho dinga ipipen ba ka bolpeh diu ham? Neiseipih un khuti leh ken nangho dia kabolpih ding nahiu ve” ati. 5 Hiti chun ama hon jong lengpa kom'a chun, “Israel gamsunga chen-mun ge-mun kanei louhel na diuva keiho suhgam nadia lunggel tohgon ananei chu Saul ahi atiuve. 6 Hijeh chun Saul chate pasal sagi ho chu keiho khut a neihin peu vin lang, chule keihon jong amaho chu Gibeon khoa Pakai molsang chunga khun Pakai angsunga ga khailih jeng’uvinge,” ati tauve. Chuphat in David jong chun, “chuti ahileh amaho mi sagi chu nape nau vinge,” atipeh tai. 7 Lengpan Saul chapa Jonathan chapa Mephibosheth vang chu ahing hoiye; ijeh-inem itileh amanin Pakaiya kihahsel na ana nei lhon ahi, David le Saul chapa Jonathan in kihahsel na ananeisa lhon ahitai. ✡ 8 Chuin lengpan Aiah chanu Saul jinu Rizpah chapa te ni Armoni le Mephibosheth amanin, Saul chanu Merab chapa te mi nga jong amanin, amaho hi Merab hin Meholath mipa Barzillai chapa Adriel kitipa chutoh ahinlhon ahi; ✡ 9 David’in mi sagi hi Gibeon mite khut a apedoh tai; chuin ama hon jong hiche pasal sagi ho chu molsang chunga Pakai angsunga akhaiyuvin, mi sagi jenchu athigam tauve. Amaho atha niu chu sakol chang-at kipat til ni chu anahi. 10 Chuin Rizpah kitinu amin Aiah chanu hin khaodip pon akilah in, songpi chung khat’a akisil khaodip pon chu aphan, chang at kipat til a pat chun van'a konna chuh go ahung juh kahsen apha pha jenge; sun teng jongleh chunga leng vachate aponpha chunga chun atousahpon, chubang ma chun jan teng jongleh gamsa ho chu ponpha chunga chun alutsah deh pon ahi. 11 Chuin Saul thaikemnu Aiah chanu Rizpah thilbol umchan chu David kom'a aseipeh phat’un, 12 David jong achen Saul leh achapa Jonathan gu-lheng lhon chengse beh chu Jabesh-gilead kho haosate kom'a agalan ahi. Chule hiche haosa ho hin, hiche gu-lheng lhon ho hi Philistine miten Gilboa molsang chunga Saul ajo chung uva, Philistine mihon Saul leh achapa Jonathan Beth-shan kholai dunga akhai nauva aga guh doh-u anahi. ✡ 13 David chun hiche mun'a kon chun Saul leh achapa Jonathan gu-lheng lhonho chu agapon, chuin mihon amani banga kikhailih jouse gubuh chengse chutoh akoikhom tauvin ahi. 14 Chuin lengpan gu-lheng lhon ho chu Benjamin gamsunga Zela khoa Saul pa Kish lhan khuh a avuidiu vn thupeh aneitan ahi. Chule miho hin lengpa thupeh bang bangin abolsohkeiyuvin ahi. Hiche nunghin Pathen'in gamsunga kellhah chu akichai sah tan ahi.
Israel Te Leh Philistine Mihatho Kidouna
15 Hichun Philistine mite chun Israel chate dounan gal ahinbol uvin ahileh, David lengpa jong chu asepaite toh kilhonin gal akonsuh kit’in Philistine mite dounan gal agasat tauve. Hichun David jong chu atha achol lheh jengin ahi. 16 Chuti chun gal mun'a chun Rapha gal hatpa chilhah a mi khat amin Ishbi-benob kiti pa hi apangin, ama chu atengcha jeng jong agih dan sum-eng jeng shekel ja khat alhingin, chule ama hin chemjam thah lih khat akonga akikon, David chu tha jeng dingin ahin gotan ahi. 17 Ahin Zeruiah chapa Abishai chun David ahung panpin, Philistine te gal-hatpa chu adel khumin athat tan ahi. Chuphat’in David chu asepaiten ajadauvin, “Nangma tukal keiho toh gal ikon khom louhel diu ahitai, achuti loule namoh thilo ding ahin, Israel chate lah a meivah banga navah hi mit jeng thei ahi,”atiuve. ✡ 18 Hiche jou nunghin Gob mun'a Philistine te toh gal kisat na aum kittai; hichea hin Hushah mi Sibbecai kitipa chun Philistine gal hat miho chilhah te lah a mi khat Saph kitipa chu athat kit’e. 19 Gob mun ma ma’a chun Philistine te ma ma chutoh gal kisat na ana um kit un ahi. hichea jong hin Bethlehem khoa mi Elhanan kiti Jair chapa chun Gath mi Goliath athat kit’in ahi, Goliath tenglung chu thingtum tejen aphan ahi. 20 Chujouvin Gath khoa gal ahung soh kit tai; chule galmun'a chun mi adung sangtah khat ana um'in, amapa chu akhut phang lang khat cheh a chun akhutjung gup gup akeh in ahi; chule akengphang lang khat gel a jong chun akengjung gup gup cheh akeh in ahi; abonchan akhut jungle akengjung agoma som ni le li alhinge; chule ama jong hi galhat mihangte chilhah khatma anahin ahi. 21 Ahin aman Israel mite athu angailouva, aseiset phat chun David sopipa shimea chapa Jonathan in athat tan ahi. 22 Philistines mi hicheng li hi Gath khoa gal hang mihatte son leh chilhah ahiuve; ahin abonchauvin David le asepaite khut a ana thisohkei tauvin ahi.
✡ 21:2 Joshua 9:3-15 ✡ 21:7 1 Samuel 20:15-17; 2 Samuel 9:1-7 ✡ 21:8 1 Samuel 18:19 ✡ 21:12 1 Samuel 31:8-13 ✡ 21:17 1 Lgt 11:36; Labu 132:17