33
Misempa Le Misudampa Pathen Pathen Vahchoina
1 Pathen Pathen mite jousen Yahweh Pakai thangvahna la kipah tah in saohen; milung thenghon Ama athangvah diuhi lomtah ahi.
2 Semjang gin ngaitah in Yahweh Pakai thangvah un, tumgin jangsom ngaitah saijin nguiheo vin saovin.
3 Yahweh Pakai thangvahnan lathah saovin; thepna neitah in selangdah saijun lang kipah tah in la saovin.
4 Yahweh Pakai thusei jouse chu atah ahin chuleh anatoh athilbol jouse chu tahsan thei cheh ahi.
5 Adihleh apha kiti jouse chu Yahweh Pakai deilam ahin, Ami ngailutna longlou chun vannoi leiset hi adimin ahi.
6 Yahweh Pakai thucheng hin bou vanmun hi asem doh in, Ama thucheng haikhum chun ahsi jouse apendoh sah tai.
7 Aman twikhanglen jong agamgi asempeh in chule twikhanglen jouse hi munkhat a aveikhom sah in akoidet in ahi.
8 Vannoi leiset pumpin Yahweh Pakaihi jana peohen, chuleh mijouse a-angsung a kichatah in dingu hen.
9 Ajeh chu ama thucheng khat in leiset khang akipatsah ahi! Ama thupeh a kitungdoh jeng ahi.
10 Yahweh Pakaiyin namtin vaipi thil gon houchu asuhboi peh in, chuleh atohgon hou jouse chu asuhmo peh in ahi.
11 Ahinlah Yahweh Pakai thilgon vang tonsot in adet jing e, ama tohgot ho chu itih a jong killing lou ahi.
12 A Pakaiyu Pathen Pathen hikha nammite chu anunnom ahiuve, Yahweh Pakaiyin agoulo dinga alhen nammite chu anunnom ahiuve.
13 Yahweh Pakaiyin vanna kon'in mihemte jouse ahin ven musohkei e.
14 Alaltouna a kon'in ahin ven leiset chunga cheng jouse hindan ahesohkeijin ahi.
15 Alung thim u sempa ama ahijeh in alung gellu le athilbol jouseu ahesohkei e.
16 Gal manchah phapen in lengpa huhdoh jou pontin, hangta le hansan nan jong gal hat pa ahuhdoh jou poi.
17 Gal satna sakol khatnin jong gal na josah jouding ahipon, thahatna jousen jong nang nahuhdoh jouponte.
18 Ahinla Yahweh Pakaiyin ama gingte, angailutna longlou va ki ngaijing ho avelhi jing e.
19 Yahweh Pakaiyin amaho chu athina diuva kon'in ahuhdoh jin athigam nadiuva kon'in ahuhdohjin ahi.
20 Keihon Yahweh Pakaiyah kinepna kakoi ui. Ajeh chu ama hi eiki thopiu leh eilum uva pang ahi.
21 Ama a hin ilungthimu akipah in, ajeh chu eihon amin thenga tahsan na dettah inei un ahi.
22 Vo Yahweh Pakai nami ngailutna longlou achun eium kimvel u hen, ajeh chu nang jenga bou ka kinepnao aum'e.