138
Yahweh Pakai Lunglhai Jeh a David In Avahchoi
David lasem
1 Ka Pathen Pathen kalungthim pumpin nangma thangvah ingkate, pathen dang ho masanga nang vahchoinan la sange.
2 NaHou-Inn theng lang nga'ing ting nami ngailutna tanglou jehleh nakitahna jeh'in namin vahchoi ing kate, ajeh chu nakitepna hi namin loupinan asuhdet ahi.
3 Kataopet petleh nangin neidonbut in nangin thahatna neipen neitilkhou vin ahi.
4 Leiset chunga leng jousen nangma nathangvah diu ahi, ajeh chu ama hon nathupeh ajauvin ahi.
5 ama hon nathilbol ho jehleh naloupi behseh jeh a nangma thangvah la asahdiu ahi.
6 Vo Yahweh Pakai nangma na let lheh jeng vangin milham jong nakhohsah thouvin, ahinlah mikiletsah hoa kon'in vang nakikhin gamlan ahi.
7 Keima lungkhamnan eiumkimvel jeng jongleh nangin kagalmite khutna konna neihoidoh ding ahinai. Nangin nakhut hin lhaang doh 'in natin nabanjetlang thahatna a neihuhdoh ding ahi.
8 Yahweh Pakaiyin keima hinkhoa athilgon achelhahsah ding ahi, ajeh chu O Yahweh Pakai na mi ngailutna dihtah chu atonsotna longlou ahi. Kachunga na natoh nahinpat hi subulhit tan.