20
Galjona Dinga David Taona
Lalamkai pa dia David Labol
1 Na hahsat nikhon Yahweh Pakaiyin nakana taona nadonbut hen. Jacob Pathen Pathen min chun thilse jousea kon'in nahoidoh hen.
2 Aman aHou-Intheng a kon'in kithopina nahin pejing henlang Jerusalem a kon'in nahin hatsah jinghen.
3 Pathen Pathen'in namaicham thilto ho hingeldoh jinghen lang chuleh napumgo thiltoho jong khotona in nahin vetpeh jinghen.
4 Pathen Pathen'in nalunga nangaichat nape henlang nathilgon jouse nalolhinsah sohkeihen.
5 Nagaljona thu kajah tengu leh kipah'a kasapdiu ahi, chuleh Pathen ka Pathen u minna galjona ponlop kadopsangdiu ahi. Yahweh Pakaiyin natao na jouse donbut jing hen.
6 Tun keiman athaonu lengpa chu Yahweh Pakaiyin ahuhdohji ti ka hetai. Aman avan mun thenga kon a ahin donbut ding, chuleh athahatna nasatah a chu ahuhdoh ding ahi.
7 Namtin vaipi abankhat chun a sakol u leh sakol kangtalai hou akiletsah piuvin, ahin eihonvang Yahweh Pakai, eihon Pathen Pathen u minbou ikiletsahpi diu ahi.
8 Namtin vaipi ho hi hunglhu'u vintin chip lhadiu ahi, ahinla eihovang idindoh diu chule dehtah a idin diu ahi.
9 Kalengpau chu galjona pe'n, O Yahweh Pakai! Panpi ngai a kakana neidonbut tei in.