2 CHRONICLES
THUSIM BU NINA
2 Chronicles Sung Thu Umdan 1 Chronicles kipatna lam chu Jabez taona thudol ahin, hiche bang chun 2 Chronicles kipatna lang hi taona thudol ahi. Hiche phatlai hin Pathen'in Solomon adongin, “Ipi ham nangai chat? Keiman kapeh ding nahi,” ati! Chuin solmon in chihna athum tan ahi. Ahinlah, achainan Pathen'in Solomon agih-in “Na sopi hon kathupeh adonse lou’uva, Pathen dang ang-sunga abohkhup uva ahileh, ven keiman kapeh gamsung’a kon kasuh-mang diu ahi,” ati. Hitia Pathen'in asei bang hin 2 Chronicles lekhabua thusim che dan jong gim-hesoh nan akichai in ahi. Tua chronicles nasim masang'in hiche hi geldoh in: hinkho sunga thil khat apatna langa phatah a i-bol bouseh hi thupi ahipon, amavang thil khat phatah a achaina nachan a panlah nahi a thupi joi ti muchet ahi.
Lekhabu Jihpa, Akijih Kum Chule Koite Dinga Anajih Ham?
Ezra in ajih ahi tin Judah te chonna dan chun kicheh tah in a seiyin ahi. Hichu 430 BC phat laiya ana jih ahi. Chule hiche lekhabu hi, Israel chate dinga ana-jih ahi. Ajeh chu Judah gam'a ahung kithah sem phat’uva, chule achesa phat sunga pathena konna phattheina achan nau avel geldoh kit’uva, chule pathen kom'a akitep nahou ahin tohdoh theina diu ahi. Chule achesa phat sunga pathen a dinga asuhkhel nahou avel’a anungbol kit tah lou na ding uva ahil chah na dinga anasut ahi. Israel chaten pathen dihtah ahou nau’va konna Pathen phatthei bohna achan nau hetdoh sah na ding ahi, chule Judah lengte hon Pathen ging pum a vai ahin hop nauva agamsunga kikhel na ahung umdoh theina ho muchet sah na dinga jong ahi; chule judah lengte hon Pathen kichalouva amaho dei dan dana vai ahin hop jeh’uva Pathen lunghan jeh a Pathen'in achungthu atan dan thu hetchet sah na dinga ana sut ahi.
1
Solomon In Chihna Athum
1 David chapa Solomon chun alenggam dettah in atungdohtai; Ijeh inem itihleh Pakai a Pathen chun aumpia chuleh sangtah a athaneisah ahitai. 2 Solomon chun Israel lamkaiho galsat sepai asang, aja chunga luboh ho thutan vaihom ho, gamsung lamkai hojouse chule phung lamkai ho akoukhomin ahi. 3 Chuin Solomon chun houbung mipi chu Gibeon kho’a chu Pathen houkhom dingin a lamkai in a chetaove ; Ijeh inem etileh hiche kho’a Pathen Houbuh chu umma ahi(Hiche laimun'a hi Pakai Lhacha Mose’n gamthip laiya Pathen Houbuh asemna munchu ahi). 4 Ahinlah, David chun Jerusalem munna atunna dinga asemna Pathen Houbuh’a chu Pathen Thingkong chu Kiriath-Jearim a konna ana pohlutsa ahitai. ✡ 5 Ahinlah Uri Chapa, Hur tupa Betzalel kitipan asem sum-eng maicham chu Gibeon mun'a Pakai Houbuh mai’a chun aum nalaijin ahi. Chuti chun Solomon le mipi chu Houbuh masanga chun akikhom un Pakai chu ahoutauvin ahi. ✡ 6 Chulkom'a Houbuh masanga chun Solomon chu sum-eng maicham umna'a chun akaltauvin Pakai angsung'ah pumgo thilto sangkhat jen agalhandohtan ahi. 7 Chuche jan chun Solomon henga Pathen ahungkilah’in hitin ati “Epi pentah nadeijem ,Thummin , chuleh Keiman nangma kapeh ding nahi .” 8 Solomon in Pathen chu adonbutnin, Nangman kapa David chu lungsetna longlouhel nachanin,tun keima amakhellin lengin neipan sahtai, 9 O Pakai Pathen lungset tah in kapa David toh nakitepna koijinginlang Mihem hijat chunga hin lengin neipan sahtai. ✡ 10 Mipi hijat chunga kituptah a kalam kai thei’a namite chunga vai kahom themtheina dingin chih na le hetna neipen, 11 Pathen chun Solomon jah a hitin aseijin, Neile gou, haona , loupina ahilou le nagal
mite thina ding ahilou le nahinkho sotna joh thumlouva nangaichat sangpen namite
kithopi theina ding leh achung uva vaihom them theina nathum tah jeh hin,
12 Keiman nathumpen chihna le hetna chu kapeh ding; Chujongleh nei le gou , haosatna le minthanna jong kapehtha ding, hitobang thil hi nama sangleh khonunga leng hungchang ding hon jong aneilou diu ahitai. 13 Hiti chun Solomon chu Gibeon kho’a Pathen Houbuh’a kon chun Jerusalem lama ahung kinunglen Israel te chunga lengvai ana potan ahi. 14 Solomon chun Kangtalai le sakol touthem ho chu akoukhom in ahileh kangtalai sangkhat le jali leh sakol touthem sang somle sangni aneiyin ahi. Aman hichengse chu phabep khat Kangtalai kikoina khopiho chule amakomnai sangsom le sangni nai’a Jerusalem khopi sunga chun atousah taove. ✡ 15 Lengpa chun Sana le Dangka jong Jerusalem sunga chun songlheu lah abahsah jengin chuleh Cedar thing mantam jeng jong Judah phaichama Theipi thinglah abahsah jengin ahi. 16 Solomon sakol ho chu ama dinga thilcho’a panghon Egypt gam le Celicia gam'a konna mantamtah’a agachoh uva ahin pohdoh’u ahi. ✡ 17 Chuche phatlai chun Egypt gam'a kangtalai ho chu, dangka shekel jagup chule sakol ho chu dangka Shekel Jakhat le somnga manna ana kichojouvin ahi. Hiti chun Thilho chu Hittite lengte le Ram lengte kom'a ana kitol lut jin ahi.
✡ 1:4 2 Samuel 6:1-17; 1 Thusimbu 13:5-14; 15:25—16:1 ✡ 1:5 Potdohbu 38:1-7 ✡ 1:9 Semtilbu 13:16; 28:14 ✡ 1:14 1 Lgt 4:26 ✡ 1:16 Danbu Ni Na 17:16